b'\n_START_ARTICLE_\nSteen Andersen Bille (viceadmiral)\n_START_SECTION_\nI udlandet\n_START_PARAGRAPH_\n1820 gik Bille efter et togt til Vestindien med fregatten \xc2\xabMinerva\xc2\xbb i fransk tjeneste sammen med sin \xc3\xa6ldre broder, l\xc3\xb8jtnant Ernst Bille, som \xc3\xa5ret efter d\xc3\xb8de p\xc3\xa5 hjemrejsen fra Rio, foretog med linjeskibet \xc2\xabColosse\xc2\xbb et interessant togt til Brasilien og Sydamerikas vestkyst og kom hjem til Danmark i slutningen af 1821._NEWLINE_Da Frankrigs Forhold til Spanien 2 \xc3\xa5r senere blev sp\xc3\xa6ndt, tr\xc3\xa5dte han imidlertid p\xc3\xa5 ny ind i den franske marine, kom om bord i fregatten \xc2\xabHermione\xc2\xbb og overv\xc3\xa6rede som f\xc3\xb8rer for en deling bombarderfart\xc3\xb8jer bombardementet af Cadiz, da denne by erobredes af Hertugen af Angoul\xc3\xa9me, sejlede derefter med et andet Skib til de gr\xc3\xa6ske farvande, hvor frihedskrigen var i fuld gang, og fik her rig lejlighed til at betragte kampen mellem tyrkere og gr\xc3\xa6kere p\xc3\xa5 n\xc3\xa6rt hold, ligesom han ogs\xc3\xa5 kom i personlig Ber\xc3\xb8ring med de tyrkiske anf\xc3\xb8rere Ibrahim, Kapudan-Pascha og Ismail Gibraltar. I et livligt sprog har han beskrevet sine oplevelser fra disse kampagner i sine Barndoms- og Ungdomserindringer (i Fra alle Lande 1869 og 1870). Ved udtr\xc3\xa6delsen af den franske tjeneste 1825 dekoreredes han med Ordenen "pour le m\xc3\xa9rite militaire".\n_START_SECTION_\nI dansk tjeneste\n_START_PARAGRAPH_\nEfter sin hjemkomst fik Bille, som stod i personligt bekendtskabsforhold til kong Frederik 6., kommandoen over den kgl. Lystdamper \xc2\xabKiel\xc2\xbb, foretog senere et togt til Vestindien som n\xc3\xa6stkommanderende p\xc3\xa5 briggen \xc2\xabSt. Thomas\xc2\xbb foruden nogle mindre orlogstogter, blev 1828 l\xc3\xa6rer p\xc3\xa5 S\xc3\xb8kadetakademiet og giftede sig \xc3\xa5ret efter med Caroline B\xc3\xbclow (f\xc3\xb8dt 25. september 1808 d\xc3\xb8d 15. januar 1887), datter af general Frantz B\xc3\xbclow og Eleonora f\xc3\xb8dt baronesse de Selby._NEWLINE_1830 ansattes han som opvartende kavaler hos Prinsesse Caroline; 1834 avancerede han til kaptajnl\xc3\xb8jtnant, 1841 til kaptajn. Som s\xc3\xa5dan var Bille 1840-41 n\xc3\xa6stkommanderende for fregatten \xc2\xabBellona\xc2\xbb p\xc3\xa5 togt til Sydamerika, senere, 1844, chef for kadetkorvetten \xc2\xabFlora\xc2\xbb, der hjemf\xc3\xb8rte dav\xc3\xa6rende kronprins Frederik fra F\xc3\xa6r\xc3\xb8erne, og endelig betroedes der ham 1845 chefskommandoen over korvetten \xc2\xabGalathea\xc2\xbb, som fra 1845-47 foretog sin bekendte jordomsejling, der findes beskreven i hans v\xc3\xa6rk: Korvetten Galatheas Rejse omkring Jorden (1853)._NEWLINE_Med dette togt afsluttede Bille sine overs\xc3\xb8iske rejser. P\xc3\xa5 togtet indk\xc3\xb8btes i Indien 1846 en damper, \xc2\xabGanges\xc2\xbb, med hvilken kaptajn Richard Aschlund og dav\xc3\xa6rende l\xc3\xb8jtnant Andreas Bj\xc3\xb8rn Rothe, begge af korvettens bes\xc3\xa6tning, foretog en rejse til Nikobar\xc3\xb8erne, hvor en kolonisation blev fors\xc3\xb8gt. P\xc3\xa5 grund af \xc3\xb8ernes usunde klima blev denne imidlertid kort efter atter opgivet, hvorp\xc3\xa5 engl\xc3\xa6nderne senere have overtaget h\xc3\xb8jhedsretten.\n_START_SECTION_\nTre\xc3\xa5rskrigen\n_START_PARAGRAPH_\nDa fl\xc3\xa5den udrustedes ved Tre\xc3\xa5rskrigens start i 1848, fik Bille ordre til at forrette tjeneste som n\xc3\xa6stkommanderende ved \xc3\x98sters\xc3\xb8-eskadren under kommand\xc3\xb8r Frederik August Paludans overbefaling og gik som s\xc3\xa5dan om bord i dampskibet \xc2\xabHekla\xc2\xbb (kaptajn C. K\xc3\xb8pke), med hvilket han udfoldede den st\xc3\xb8rste aktivitet, dels ved at overf\xc3\xb8re tropper, dels efter evne medvirkende til fjendens beskydning s\xc3\xa5 vel 6.-7. April under de danske troppers overgang fra Als til Holn\xc3\xa6s som 9. samme m\xc3\xa5ned ved Flensborg, da h\xc3\xa6ren k\xc3\xa6mpede mod opr\xc3\xb8rerne i Slaget ved Bov. Senere, da h\xc3\xa6ren trak nord p\xc3\xa5 og gik over Lilleb\xc3\xa6lt, efter at preusserne under general Friedrich Ernst von Wrangel var tr\xc3\xa6ngte op og havde besat halv\xc3\xb8en, fulgte eskadren, best\xc3\xa5ende af korvetterne \xc2\xabGalathea\xc2\xbb og \xc2\xabNajaden\xc2\xbb, briggerne \xc2\xabSt. Thomas\xc2\xbb og \xc2\xabMerkur\xc2\xbb samt damperen \xc2\xabGejser\xc2\xbb, med og forhindrede derved fjendens overgang til Fyn, medens \xc2\xabHekla\xc2\xbb med nogle kanonb\xc3\xa5de optog en afdeling, som ved tilbagetoget var bleven afsk\xc3\xa5ret ved Egernf\xc3\xb8rde; samtidig blokerede 2 fregatter og 2 korvetter de tyske \xc3\x98sters\xc3\xb8havne. Nogen st\xc3\xb8rre Aff\xc3\xa6re forefaldt dog ikke p\xc3\xa5 s\xc3\xb8en, da fjenden som bekendt ingen anden s\xc3\xb8styrke besad end Kanonb\xc3\xa5de og mindre armerede hjuldampskibe; dog b\xc3\xb8r det n\xc3\xa6vnes, at Bille, harmfuld over at se Fredericia i tyskernes vold, med \xc2\xabHekla\xc2\xbb og 6 kanonb\xc3\xa5de 8. maj foretog et bombardement af denne f\xc3\xa6stning. Forblev end Beskydningen uden andet resultat, end at fjenden til geng\xc3\xa6ld besk\xc3\xb8d Strib og den \xc3\xa5bne by Middelfart, s\xc3\xa5 bidrog den dog til at l\xc3\xb8fte den noget sunkne stemning i landet og forskaffede Bille en stor popularitet i befolkningen. Ved n\xc3\xa6vnte lejlighed led \xc2\xabHekla\xc2\xbb en del skade, mandefaldet var p\xc3\xa5 dansk side 6 d\xc3\xb8de og 17 s\xc3\xa5rede. Bille forfremmedes til kommand\xc3\xb8rkaptajn og overtog i juni m\xc3\xa5ned befalingen over Nords\xc3\xb8eskadren, best\xc3\xa5ende af de 4 fregatter \xc2\xabBellona\xc2\xbb, \xc2\xabGefion\xc2\xbb, \xc2\xabThetis\xc2\xbb og \xc2\xabHavfruen\xc2\xbb, med hvilke Elben og Weseren blokeredes._NEWLINE_1849 var han p\xc3\xa5 ny eskadrechef for 4 fregatter og dampskibet \xc2\xabGejser\xc2\xbb i Nords\xc3\xb8en, blokerede atter og havde nogle mindre tr\xc3\xa6fninger at best\xc3\xa5 mod armerede tyske dampere; derimod m\xc3\xa5tte han dette \xc3\xa5r ganske opgive forsvaret af Vesterhavs\xc3\xb8erne, da han i de sn\xc3\xa6vre farvande mellem disse savnede passende krigsfart\xc3\xb8jer til at im\xc3\xb8deg\xc3\xa5 de der stationerede slesvig-holstenske Kanonbaade. F\xc3\xb8rst \xc3\xa5ret efter lykkedes det at f\xc3\xa5 nogle danske kanonb\xc3\xa5de sendt der over gennem Limfjorden og med dem at fordrive fjenden. I krigens sidste \xc3\xa5r, efter at det tyske forbund havde sluttet fred, og kampen alts\xc3\xa5 kun f\xc3\xb8rtes mod opr\xc3\xb8rerne, var han chef for eskadren p\xc3\xa5 \xc3\x98stkysten med sin stander hejst i dampskibet \xc2\xabSkirner\xc2\xbb. Med undtagelse af \xc2\xabHeklas\xc2\xbb kamp med den slesvig-holstenske armerede damper \xc2\xabvon der Tann\xc2\xbb, som kom i brand og sprang i luften, var her i \xc3\xb8vrigt kun lidt eller ingen lejlighed til at h\xc3\xb8ste laurb\xc3\xa6r;_NEWLINE_dog b\xc3\xb8r det n\xc3\xa6vnes, at Bille 12.-13. september 1850 efter Slaget ved Mysunde tog v\xc3\xa6sentlig del i kampen mod insurgenterne ud for Egernf\xc3\xb8rde, p\xc3\xa5 hvis fjord endnu den \xc3\xa5ret f\xc3\xb8r af de tyske rigstropper erobrede fregat \xc2\xabGefion\xc2\xbb l\xc3\xa5 som neutral._NEWLINE_Kort efter fredens med krigens afslutning var Billes f\xc3\xa6rd p\xc3\xa5 s\xc3\xb8en ogs\xc3\xa5 afsluttet. Om hans mod, s\xc3\xb8mandsdygtighed, energi og begavelse hersker der kun \xc3\xa9n mening; derimod kan det ikke n\xc3\xa6gtes, at han, netop i kraft af disse egenskaber, undertiden optr\xc3\xa5dte lidt strengt over for underordnede. Hans f\xc3\xa6rd p\xc3\xa5 s\xc3\xb8en oph\xc3\xb8rte alts\xc3\xa5, men dermed ingenlunde hans virksomhed.\n_START_SECTION_\nPolitiker\n_START_PARAGRAPH_\nEfter indf\xc3\xb8relsen af den frie forfatning f\xc3\xb8rte hans livlige \xc3\xa5nd og den anseelse, hvori han stod, ham snart ind p\xc3\xa5 politikken, og 27. januar 1852_NEWLINE_tr\xc3\xa5dte han som marineminister ind i det Bluhmeske ministerium og forblev i denne stilling, efter at Anders Sand\xc3\xb8e \xc3\x98rsted havde overtaget regeringens ledelse, indtil 12. december 1854. P\xc3\xa5 grund af nogle s\xc3\xb8udrustninger, han i 1854, mens vestmagterne krigedes mod Rusland i Krim-krigen, havde ladet foretage uden Rigsdagens samtykke, sattes han under rigsretsanklage, men frifandtes 1856 tillige med hele det \xc3\xb8vrige ministerium. 1852 blev Bille medlem af Folketinget som repr\xc3\xa6sentant for K\xc3\xb8benhavns 8. kreds, men \xc3\xa5ret efter stillede han sig ikke til genvalg. Derimod overtog han atter 24. februar 1860 marineminister-Portefeuillen i det Hallske Ministerium, der dannedes 1860, og forblev i dette indtil 31. december 1863. Om hans forvaltning af Marinens anliggender kan det her siges, at han stedse lagde en varm interesse og et klart blik for dagen, hvilket p\xc3\xa5 et tidspunkt, da alt det gamle kasseredes for at erstattes af nyt og upr\xc3\xb8vet (dampskibe, panserskibe, riflede kanoner og meget andet), var s\xc3\xa5 meget vanskeligere at tilegne sig; men han erhvervede sig ogs\xc3\xa5 en del modstandere i tingene, navnlig blandt det liberale parti, der ikke s\xc3\xa5 villig b\xc3\xb8jede sig for hans tro p\xc3\xa5 n\xc3\xb8dvendigheden af vort s\xc3\xb8forsvars kraftige udvikling._NEWLINE_Efter at v\xc3\xa6re afg\xc3\xa5et som minister var Bille en tid lang fl\xc3\xa5deinspekt\xc3\xb8r og chef for s\xc3\xb8officerskorpset; i 1864 tillagdes der ham viceadmirals karakter. I for\xc3\xa5ret 1868 tog han selv sin afsked af statstjenesten og tillagdes da rang med gehejmestatsministre._NEWLINE_Som et m\xc3\xa6rkeligt tegn p\xc3\xa5 den \xc3\xa5nds- og legemsfriskhed, Bille endnu i sin h\xc3\xb8jere alder besad, b\xc3\xb8r det endnu anf\xc3\xb8res, at han i 1864 p\xc3\xa5 opfordring af dav\xc3\xa6rende Konseilspr\xc3\xa6sident Monrad foretog en rejse til Kina som regeringens befuldm\xc3\xa6gtigede til at ratificere handelstraktaten med dette land som Valdemar Rudolph Raasl\xc3\xb8ff afsluttet 1863. Sine indtryk fra denne tur har han samlet og beskrevet i en 1865 udkommen s\xc3\xa6rskilt bog: Min Rejse til Kina. Lige indtil sin d\xc3\xb8d vedblev han desuden at interessere sig for offentlige anliggender, s\xc3\xa6rlig s\xc3\xa5danne, der vedkom marinen og S\xc3\xb8v\xc3\xa6rnet; b\xc3\xa5de i tidsskrifter og blade havde han j\xc3\xa6vnlig ordet for i et livligt og kraftigt sprog at give sit bidrag til diskussionen._NEWLINE_Bille var dekoreret med Dannebrogsordenens Storkors (1857) foruden flere h\xc3\xb8je udenlandske ordener, desuden var han 1842 bleven udn\xc3\xa6vnt til kammerherre. Han d\xc3\xb8de_NEWLINE_2. maj 1883 og blev under stor deltagelse begravet p\xc3\xa5 Holmens Kirkeg\xc3\xa5rd.'